
Csanády György érmelléki főszolgabíró (1747-1793) könyves műveltsége

A jelen dolgozatunkban a mezőtelegdi Csanády-családról már több éve folytatott kutatásunkat kívánjuk bemutatni, melynek tárgya Csanády György érmelléki főszolgabíró (1747–1793) könyves műveltsége a mindeddig feltáratlan könyvtárának kötetei és eddig fel nem használt források bemutatásával. A tanulmányunkban egy igen széles látókörű, tudományokra nyitott férfi életútját és műveltségi rétegeit mutatjuk be, aki aktív könyvgyűjtői tevékenysége során egy 168 kötetből álló tékát létesített, mellette pedig a református egyház és tudománypártoló tevékenységével fejtette ki hatását az érmelléki járásban. A dolgozatban a kutatásunk céljának és módszerének bemutatása után ismertetjük mezőtelegdi Csanády György életútját, meghatározott szempontrendszer alapján elemezzük a könyvtárát, majd górcső alá vesszük külön az egyes birtokolt köteteit is, hogy elhelyezzük azokat a műveltségének különböző rétegeire. A dolgozat végén mellékletben közlünk egy, a dolgozat szempontjából nézve igen fontos könyvkatalógust, amelyet a kötetekről készítettünk, feltüntetve a könyvek hiányait, kötését, illetve a bennük található possessori bejegyzéseket.



